Θεωρεί χρήσιμο κακό τη Χ.Α.;

«δεν πρόκειται περί κλασικού ναζιστικού κόμματος, αλλά ούτε και περί ναζιστικού εκλογικού σώματος». Αλέξης Μητρόπουλος, βουλευτής ΣΥΡΙΖΑ

Του Αναγνώστη Λασκαράτου

Όλοι γνωρίζαμε μέχρι χθες πως ο κ.Μητρόπουλος είναι το είδος εκείνου του δικηγόρου, που ανελάμβανε αφιλοκερδώς εργατικές υποθέσεις, λόγω των σοσιαλιστικών του ιδεών, έναντι πολύ χαμηλής αμοιβής. Τον καμαρώναμε επίσης στις ποιοτικές εκπομπές των Αυτιά-Παπαδάκη να υπερασπίζεται μαχητικά τα εργατικά δίκαια. Αποτέλεσμα όχι τόσο αυτής της αγωνιστικής του πορείας, αλλά της συνεπούς πατριωτικής του δράσης, ήταν και η γνωστή κυβερνητική σκευωρία εναντίον του με κάποιο ασήμαντο οικονομικό ζητηματάκι.

Να προσθέσω ότι σε αντίθεση με τον αρχηγό του, που ανήκει στην κατηγορία των άθεων που παριστάνουν ενίοτε και τους θρήσκους και που νταραβερίζονται, συναλλασσόμενοι μανιωδώς, με το παπαδαριό και ξύνονται σαν προβατίνες στη γκλίτσα του Αμβρόσιου, αυτός είναι βεριτάμπλ (σαν τον κ.Σαμαρά και τον ΓΑΠ) ορθόδοξος της ελληνοχριστιανικής σοσιαλιστικής πτέρυγας του ΣΥΡΙΖΑ, που έδωσε μαζί με γνωστούς ευσεβείς άνδρες του κόμματος, όπως το Μανώλη Γλέζο (οπαδό της βίαιης κρατικής αθεϊας του Εμβέρ Χόντζα), θρησκευτικό όρκο στη Βουλή γράφοντας στα παλιά του τα παπούτσια και τις εντολές του Χριστού και το (ξεχασμένο είναι η αλήθεια) πρόγραμμα για χωρισμό Κράτους-Εκκλησίας του κόμματος τους.

Τώρα διαβάζω: «Να μην ψηφίσει ο ΣΥΡΙΖΑ την απαγόρευση της Χρυσής Αυγής ζήτησε με επιστολή του στον κ.Τσίπρα, που αποκάλυψε η «Real News», ο Αλέξης Μητρόπουλος»: ‘Η Αυγή’ δεν πληροφόρησε τους αναγνώστες της για την επιστολή. Νομίζω πως αυτή η σιωπή όλου του μηχανισμού του ΣΥΡΙΖΑ, μια ομερτά που συνοδεύει και μια πλειάδα προκλητικών αντιδημοκρατικών εκδηλώσεων και δηλώσεων και του αρχηγού τους, πιστοποιεί την ποιότητα της Δημοκρατίας την οποία απεργάζονται, αν αναλογισθούμε και την λογοκριτικού τύπου επίθεση κατά του δημοσιογράφου κ.Χαντζόπουλου. Η Αριστερά δεν μπορεί δυστυχώς να απαγκιστρωθεί από τα σταλινικά της ήθη.

Η Χ.Α. εκτίμησε δεόντως την επιστολή και της αφιέρωσε ολόκληρο δημοσίευμα, όπου ασκώντας γενικότερη κριτική στον κ.Μητρόπουλο λέει: «οφείλουμε να αναγνωρίσουμε πως τουλάχιστον εκφράζει δημοσίως την αντίθεσή του επί της πολιτικής σκευωρίας που έχει στηθεί εις βάρος του Λαϊκού Συνδέσμου-Χρυσή Αυγή από το σύνολο του πολιτικού και δημοσιογραφικού υποκόσμου».

Το περιεχόμενο της επιστολής του κ.Μητρόπουλου είναι ανατριχιαστικό και έρχεται να προστεθεί σε μια ατέλειωτη και μακρόχρονη σειρά ύποπτων παραλείψεων και κινήσεων του ΣΥΡΙΖΑ, με αισχρότερες αυτές της υπονόμευσης του αντιρατσιστικού νόμου Ρουπακιώτη και της υποστήριξης της συνέχισης της μισθοδοσίας των προφυλακισμένων Ναζιστών. Νομίζω πως ο ΣΥΡΙΖΑ (παρά τα αδιαμφισβήτητα αντιναζιστικά αισθήματα όλων-πλην ενός;- μέσα στο κόμμα αυτό) επιθυμεί την ύπαρξη της Χ.Α. για να επιτύχει την εκλογική του πρωτιά και να αρπάξει την εξουσία με τη βοήθεια του εκλογικού νόμου τον οποίο κάποτε επέκρινε, μόνος ή με μερίδα της Ακροδεξιάς (ΑΝΕΞΕΛ).

Από την αρχή ο ΣΥΡΙΖΑ δεν έδειξε να ενθουσιάζεται με τις συλλήψεις των μελών της Χ.Α. και αντιμετώπισε με μικροψυχία το ξήλωμα της συμμορίας (ασφαλώς ΚΑΙ γιατί η όλη διαδικασία υπαγορεύθηκε από τη Δύση και όχι από τους ανύπαρκτους αγώνες του ΣΥΡΙΖΑ), με αποκορύφωμα τη δήλωση Τσίπρα έμμεσης υποστήριξης της μη προφυλάκισης των Κασιδιάρη, Παναγιώταρου κλπ («Απόλυτη εμπιστοσύνη στους θεσμούς και την ελληνική δικαιοσύνη δήλωσε ότι έχει ο επικεφαλής του ΣΥΡΙΖΑ, Αλέξης Τσίπρας, από τις Βρυξέλλες όπου βρίσκεται, όταν κλήθηκε να σχολιάσει το γεγονός ότι ορισμένα στελέχη της ‘Χρυσής Αυγής’ αφέθηκαν ελεύθερα με περιοριστικούς όρους»-«Έθνος», 2.10.2013).

Όμως ο κ.Μητρόπουλος τράβηξε πολύ το σχοινί. Θέλω λοιπόν να επισημάνω μερικά σημεία της επιστολής Μητρόπουλου, τα οποία θεωρώ ότι τον τοποθετούν αυτομάτως στις γραμμές των επίδοξων «συμμάχων» του κ.Τσίπρα, των φιλικών προς τη Χ.Α. ΑΝΕΞΕΛ πράγμα το οποίο οφείλει να κάνει το ταχύτερο.

1.«..δεν πρόκειται περί κλασικού ναζιστικού κόμματος, αλλά ούτε και περί ναζιστικού εκλογικού σώματος».

2.«πρόκειται περί ενός φαινομένου που εξελίσσεται στα πλαίσια της ελληνικής καθεστωτικής Δεξιάς. Πρόκειται, δηλαδή, περί ενδοοικογενειακών διενέξεων».

3.«η μέχρι τώρα αντιμετώπιση της ΧΑ από την Αριστερά ήταν λανθασμένη». (Ασφαλώς λανθασμένη, αλλά για ακριβώς αντίθετους λόγους από αυτούς που υπονοεί εμφανώς ο κ.Μητρόπουλος).

4.«Η στάση της Αριστεράς πριν από τη σύλληψη της ηγεσίας της, η μονοθεματική επιθετική τακτική εναντίον της με αφορμή τραγικά περιστατικά του μεταναστευτικού, η απόλυτη ταύτιση με τη μνημονιακή κυβέρνηση στη δραστική, εσπευσμένη και απολυτοποιημένη πολιτική της δίωξη κ.τ.λ. προδίδουν έλλειψη ίδιας πολιτικής θέασης (sic) και ανάλυσης».

5. «όσο η ΧΑ βρίσκεται διακριτά σε πολεμική σχέση με την στρατηγική των κυρίαρχων αστικών δυνάμεων, ματαιώνεται ο ρόλος της ως συμμάχου ή εφεδρείας του συστήματος».

6.«Πρέπει να ληφθεί υπόψη ότι η ΧΑ διανύει ακόμη το πρώτο αντισυστημικό, αντιμνημονιακό στάδιο».

7. «Να μην ψηφίσουμε τη διάλυση της Χρυσής Αυγής».

Κάτι παρόμοιο είχε πει πρόσφατα και ο θαυμαστής του φιλοχρυσαυγίτη Αρχιεπισκόπου Κύπρου, πρώην Ευρωβουλευτής και βουλευτής του ΠΑΣΟΚ, ο Μακεδονομάχος και Τουρκοφάγος Μ.Γλέζος, θαυμαστής των χασάπηδων Κάρατζιτς και Μιλόσεβιτς («η Χρυσή Αυγή πρέπει να είχε αντιμετωπιστεί με πολιτικό τρόπο και όχι με κατασταλτικά μέτρα»), υποστηρικτής της κρατικής χρηματοδότησης της ναζιστικής συμμορίας, αλλά κι αυτό πέρασε ασχολίαστο.

Μια τελευταία παράμετρος που θέλω να θίξω είναι αυτή. Ο κ.Μητρόπουλος περιφρόνησε τα κομματικά όργανα, δεν έθεσε τον όποιο προβληματισμό του εκεί, έστειλε επιστολή στον πρόεδρό του και στη συνέχεια την έδωσε για δημοσίευση σε μια εφημερίδα δεξιού δημοσιογράφου και σταρ των καναλιών. Νομίζω πως ο καθένας μπορεί να βγάλει συμπεράσματα. Ο ΣΥΡΙΖΑ διέγραψε τον ιδιόρρυθμο, αλλά πολύ ενδιαφέροντα, και αμετακίνητα δημοκρατικό βουλευτή του κ.Τατσόπουλο, με την ξεδιάντροπη κατηγορία ότι είπε δημόσια μια αλήθεια, αναρωτιέμαι γιατί για τον κ.Μητρόπουλο δεν ενοχλείται κανένας από τους Επαναστάτες χυδαιολόγους βουλευτές του, ο ψευτοαναρχικός γελωτοποιός των γουναράδικων της Καστοριάς και συνομιλητής του τοπικού μητροπολίτη ή ο πρώην δημοσιογράφος του συγκροτήματος Λαμπράκη;